Lise von Seelen (S), 2011-03-18:
Oprettelse af socialetiske komiteer til godkendelse af forsøg med mennesker på det sociale område, hedder forslaget, som jo peger på en række vigtige og også aktuelle problemer i både behandlings- og aktiveringstilbud, sådan som det sociale område ser ud i dag.
I forbindelse med godkendelse af tilbud er der for os at se i dag en mangel ved proceduren, fordi godkendelsen simpelt hen er for overfladisk, og vi har set alt for mange eksempler på, at projekter eller forsøg ikke er blevet vurderet godt nok, hverken på det faglige indhold eller på den økonomi, som har knyttet sig til tilbuddene.
Det har betydet, at tilbuddene har været i underskud for dokumenteret effekt, ligesom vi har set projekter, hvor initiativtagere har scoret den helt store økonomiske gevinst blot for at putte den ned i deres egne lommer.
Der er hårdt brug for en kvalificeret godkendelsesprocedure, der bygger på faglighed og saglighed med tilhørende økonomi, og det er naturligvis muligt at gennemgå tilbud ud fra disse kriterier.
Det må aldrig være nok, at et tilbud fremstår med udokumenterede påstande på fint glittet papir eller på en smart hjemmeside eller på en af de mange portaler, der måtte dukke op.
Det må heller ikke bero på, hvor mange lobbyister der render rundt og snakker med os her på Christiansborg eller med folk ude i kommunerne.
Det skal bygge på dokumentation, og det vil for os være helt naturligt, at man tager en etisk vurdering med ind, når man skal godkende den slags projekter.
Det skal udøves i en neutral sammenhæng og ramme.
Det er meget vigtigt for de borgere, som skal modtage de her tilbud.
Det var noget, vi Socialdemokrater efterlyste ved gennemførelsen af kommunalreformen, hvor vi jo også havde den samme bekymring for, hvordan godkendelse og tilsyn af drift let kunne komme til at lide skade, fordi driftsherren her skal føre tilsyn med sine egne anbefalinger og med sin egen drift.
Deri ligger et indbygget problem.
Det er noget, som vi burde forske i og studere meget nøjere, hvilken betydning det har, og hvilken effekt det har haft, efter at kommunalreformen blev sat i gang.
Hvis der står interesseorganisationer bag projekter, er det meget afgørende, at det fremstår meget, meget tydeligt, og at det fremgår tydeligt for de mennesker, som skal modtage tilbuddene.
Her når vi frem til et andet stort problem, som forslaget rigtigt peger på, nemlig at der i virkeligheden ikke er den valgfrihed for borgerne, som man fremstiller det.
Det er ikke sådan, det foregår ude i virkeligheden, altså at et menneske, som skal modtage et socialt tilbud, har frit valg på alle hylder, som den forrige ordfører nævnte.
Vi Socialdemokrater ønsker mere forskning, og vi ønsker i høj grad mere forskning i praksis.
Der har vi faktisk tillid til, at det etiske aspekt kommer med ind, og det er vi rigtig glade for.
Der, hvor vi har den største bekymring, er faktisk i forhold til de projekter, som dukker op ude omkring, og hvor mennesker kan komme til at lide skade, inden man opdager, at der foregår noget, som er helt forkert.
Vi anser det for at være meget vigtigt, at det er helt åbenlyst, og at der er tilgang for både interesseorganisationer og enkeltpersoner til at se, hvordan forankringen er, og hvilken effekt de enkelte projekter har.
Vi mener sådan set, at vi har hårdt brug for folk, som vurderer de her projekter ud fra et etisk perspektiv i forhold til den enkelte borger.
Vi finder, at man kunne lave en forankring, som var mere effektiv end på det regionale niveau.
Men vi har også noteret os, at Enhedslisten jo i sin afslutningsreplik nævner, at det her er én måde, man kan organisere de ting på, og det læser vi som en åbenhed over for, at det jo også kunne være andre måder.
Så vi kan ikke støtte spørgsmålet om organisering, men vi vil meget gerne støtte selve tankegangen om, at man vurderer tingene ud fra et etisk perspektiv.
De drøftelser vil vi meget gerne indgå i, og vi ser frem til, at vi kan nå til noget, som kan være til gavn for de sårbare borgere, som har brug for de her tilbud.